Paul Stănescu, secretarul general al PSD: ”Vrem alegeri anticipate, indiferent cum vor fi ele”

Secretarul general al PSD, Paul Stănescu, a declarat duminică, la evenimentul de alegere a Gabrielei Firea la șefia PSD București, că partidul vrea alegeri anticipate și le-a transmis membrilor de partid că trebuie să dea dovadă că nu le este frică.

Stănescu este unul dintre cei mai puternici baroni locali ai PSD și numărul doi în ierarhia partidului.

”Mereu se vehiculează în mediul public că ne e teamă de alegeri anticipate. Eu v-aș ruga să facem un lucru. Sigur, indusă în spațiul public, această chestiune, ca și cum noi am fi provocat această criză politică, care știm bine e provocată de președintele Iohannis și de PNL. Eu v-aș spune, pentru că tot timpul noi, membrii PSD, am fost oameni responsabili în ceea ce privește viața românilor și economia României, eu v-aș spune următorul lucru: să nu mai spunem în spațiul public ”nu ne e teamă de alegeri anticipate”. Vrem alegeri anticipate, indiferent cum vor fi ele. Chiar dacă sunt convins că poate unii sunteți șocați de ceea ce spun, dar de data asta trebuie să dăm dovadă că nu ne e frică”, a declarat Paul Stănescu.

Citește și: Ciolacu: Sesizarea cu privire la desemnarea lui Orban premier va fi depusă luni la Curtea Constituțională / Liderul PSD anunță că votul pentru învestirea guvernului nu va fi dat înainte de decizia Curții